Diari Oficial de la Generalitat Valenciana


Sumari del DOGV 805, del 18-04-1988 (1988/810924)

ORDRE de 25 de març de 1988, de la Conselleria d'Agricultura i Pesca, per la qual s'assignen competències, en matèria de la gestió del <<Fons de Millores de les Forests d'Utilitat pública>>, a les Comissions Provincials de Producció Forestal.
--------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1988/03/25/(3)/dof/vci/html**

### Dades del document

Número de DOGV
:   805

Data del DOGV
:   18-04-1988

Secció del DOGV
:   DISPOSICIONS GENERALS

Número del document
:   1988/810924


Data del document
:   25-03-1988

Organisme emissor
:   Conselleria d'Agricultura, Ramaderia i Pesca

Tipus de document
:   Ordre

Ordre de 25 de març de 1988, de la Conselleria d'Agricultura i Pesca, per la qual s'assignen competències, en matèria de la gestió del "Fons de Millores de les Forests d'Utilitat Pública", a les Comissions Provincials de Producció Forestal.  
Vist el Reial Decret 2365/84, de 8 de febrer, pel qual es transfereixen a la Comunitat Autònoma Valenciana les funcions i els serveis de l?Estat en matèria de conservació de la natura, i entre aquestes la gestió del Fons de Millores de les Forests d'Utilitat Pública, a què fan referència l'Article 38 de la Llei de Forests i l'Article 333 del Reglament. Vists el Decret 2479/66 i el Reial Decret 2668/77.  
Atés que cal assignar la gestió d'aquests fons a les Comissions Provincials de Producció Forestal actuals, creades per l?Ordre d'aquesta Conselleria, de 18 de juny de 1985.  
En atenció d'aquests motius, a proposta de la Direcció General de la Producció Agrària i fent ús de les facultats que tinc atribuïdes,  
ORDENE:  
Article primer  
El 15% dels aprofitaments de les forests d'utilitat pública de les entitats locals es destinarà a millores forestals, en la forma en què regula aquesta Ordre.  
Amb aquest efecte, els ajuntaments ingressaran en un compte corrent obert a nom de la Comissió Provincial de Producció Forestal el 15% de l?import de la rematada, abans de l?expedició de la llicència d'aprofitament corresponent i en tot cas, en el termini de tres mesos, comptador des de l'adjudicació de l'aprofitament.  
Els ajuntaments podran incrementar el Fons de Millores amb aportacions voluntàries.  
També poden produir-s'hi ingressos extraordinaris, en compliment de la Llei d'Incendis Forestals.  
Article segon  
1. S'assigna la competència per a la gestió d'aquest Fons de Millores, a les Comissions Provincials de Producció Forestal, integrades en els Consells Forestal Provincials, creats per l?Ordre de 18 de juny de 1985 d'aquesta Conselleria. Les seues comeses seran les següents:  
a) Conéixer i informar sobre el Pla Anual de Millores i els Plans Urgents de Millores que redacten les Unitats Forestals, abans del 15 de desembre de cada any, d?acord amb les previsions normals d'ingressos o amb les extraordinàries produïdes per incendis, vendavals, inundacions, etc.  
b) Comunicar als ajuntaments els treballs proposats a forests sense ordenar, per tal que en el termini de 10 dies puguen formular les esmenes que estimen oportunes.  
c) Proposar a la Direcció General de la Producció Agrària l'aprovació del Pla de Millores i posteriorment comunicar-la als ajuntaments.  
2. La fiscalització dels actes, documents i expedients, de transcendència econòmica, correspondrà a la Intervenció Delegada de la Intervenció General de la Generalitat Valenciana a la Conselleria d?agricultura i Pesca.  
Article tercer  
Serà obligada la inversió dels 2/3 del Fons a les forests que donaren origen a l?ingrés i el terç restant podrà ser invertit en obres, treballs i serveis d'interés forestal per a la província.  
En el cas d'aportacions voluntàries i altres aportacions, el 100% es destinarà a les forests de l'ajuntament corresponent.  
Article quart  
Els serveis tècnics de la Unitat Forestal s'encarregaran de la direcció dels treballs que consten en el pla aprovat, i en el cas que els ajuntaments propietaris manifesten el seu desig de dur-los a terme directament, hi tindran preferència tot fent-ho saber a la Comissió Provincial de Producció Forestal en el termini de quinze dies, comptador des de l?endemà de la data en què se'ls comunique l'aprovació del pla. En aquest cas, dirigiran els treballs els tècnics forestals, que estaran subjectes a la inspecció de la Unitat Forestal, la qual en certificarà la recepció.  
Article cinqué  
Els comptes justificatius de les inversions realitzades, els formularan les Unitats Forestals, abans del 31 de març de cada any i faran referència a l'any anterior, davant la Comissió, que en farà conèixer un extracte als ajuntaments, per tal que en el termini de 15 dies puguen revisar els justificants existents i formular les reclamacions oportunes. Una vegada haurà transcorregut aquest termini sense constestació, hom entendrà que l'ajuntament interessat aprova els comptes, i aleshores se n'enviarà un exemplar a la Direcció General de la Producció Agrària.  
La Comissió també aprovarà el resum comptable d'ingressos i despeses del Fons de Millores Provincial, que presentarà la Unitat Forestal junt amb els comptes.  
Article sisé  
La Comissió Provincial de Producció Forestal coneixerà i informarà sobre els treballs de millores que es proposen per tal que els aproven en els Projectes d'Ordenació i Revisió de Forests, amb caràcter decennal.  
DISPOSICIO FINAL  
Primera  
Es faculta la Direcció General de la Producció Agrària perquè adopte quantes resolucions calguen per al desplegament d'aquesta Ordre.  
Segona  
Aquesta Ordre entrarà en vigor el dia de la publicació en el Diari Oficial de la Generalitat Valenciana.  
València, 25 de març de 1988.  
El Conseller d?agricultura i Pesca,   
LUIS FONT DE MORA MONTESINOS


Còpia Permalink ELI